钦定古今图书集成/明伦汇编/氏族典/第265卷 > 王弘贽
## 钦定古今图书集成/明伦汇编/氏族典/第265卷 > 王弘贽

按《五代史王弘贽传》，弘贽不知其世家何人也。唐明
宗时为卫州刺史。潞王从珂反于凤翔，愍帝惧，夜以
百馀骑出奔，至卫州东，遇晋高祖将朝于京师，下马
恸哭。高祖曰：“卫州刺史王弘贽，宿将也，且多知时事，
请就图之。”即驰骑见弘贽，弘贽曰：“大木将颠，非一绳
所维。今万乘之主，以百骑出奔，将相大臣无一人从
者，则人心去就可知也。虽欲兴复，其可得乎？”高祖因
尽杀帝从兵，独留帝于驿而去，弘贽奉帝居于州廨。
弘贽有子峦为殿直，废帝入立，遣峦持鸩与弘贽，弘
贽使酒家献之，愍帝饮而遂崩。弘贽后事晋为凤翔
行军司马，以光禄卿致仕，卒。